钦定古今图书集成/明伦汇编/官常典/第349卷 > 康锡
## 钦定古今图书集成/明伦汇编/官常典/第349卷 > 康锡

按《金史纥石烈牙吾塔传》：“康锡，字伯禄，赵州人。至宁
元年进士。正大初，由省掾拜御史，劾侯摰、师安石非
相材，近侍局宗室撒合辇声势熏灼，请托公行，不可
使在禁近。时论韪之。转右司都事，京南路司农丞，为
河中路治中。河中破，从时帅率兵南奔，济河，船败死。
为人气质重厚，公家之事知无不为，与雷渊、冀禹锡”
齐名。

===乌古论镐===按《金史》本传：“镐本名栲栳，东北路招讨司人。由护卫
起身，累官庆阳总管。天兴初，迁蔡、息、陈、颍等州便宜
总帅。二年，哀宗在归德，蒲察官奴、国用安欲上幸海
州，未决。会镐运米四百馀斛至归德，且请幸蔡，上意
遂决。先遣直学士乌古论蒲鲜如蔡，告蔡人以临幸
之意。六月，征蔡、息军马来迓以蔡重镇，且虑有不测”，
诏镐勿远迎。辛卯，车驾发归德。时久雨，朝士扈从者，
徒行泥水中，掇青枣为粮，数日足胫尽尰，参政天纲
亦然。壬辰，至亳上。黄衣、皂笠、金兔鹘带，以青黄旗二
导前，黄伞拥后，从者二三百人，马五十馀匹而已。行
次城中，僧道、父老拜伏道左，上遣近侍谕以“国家涵
养汝辈百有馀年，今朕无德，令尔涂炭，朕亦无足言
者，汝辈无忘祖宗之德可也。”皆呼万岁，泣下。留一日，
进亳之南六十里，避雨双沟寺中，蒿艾满目，无一人
迹。上太息曰：“生灵尽矣！”为之一恸。是日，小娄室自息
来迓，得马二百。己亥，入蔡。蔡之父老千人，罗拜于道，
见上仪卫萧条，莫不感泣，上亦歔欷者久之。七月，以
镐为御史大夫，总帅如故。初，镐守蔡，门禁甚严，男女
樵采，必以墨识其面，人有以钱出者，十取一分有半
以赡军。上至蔡，或言其非便，即弛其禁。时大兵去远，
商贩颇集，小民鼓舞，以为复见太平。公私宿酿，一日
俱尽。郾城土豪卢进杀其长吏，自称招抚使，以前关
陜帅府经历范天保为副。至是，天保来见，进麦三百
石及獐鹿脯、茶蜜等物，遂赐进金银，加天保官。自是
进物者踵至。既而遣内侍殿头宋珪与镐妻选室女
备后宫，已得数人。右丞忽斜虎谏曰：“小民无知，将谓
陛下驻跸以来，不闻恢复远略，而先求处女，以示久
居。民愚而神，不可不畏。”上曰：“朕以六宫失散，左右无
人，故令采择。今承规诲，敢不敬从。”止留解文义者一
人，馀皆放遣。是时，从官近侍率皆穷乏，悉取给于镐，
镐亦不能人满其欲，日夕交谮于上，甚以“尚食阙供”
为言。上怒，虽擢拜大夫，而召见特疏。小娄室之在息
州也，与石抹九住有隙，怨镐为九住辩曲直。及上幸
蔡，娄室见于双沟，因厚诬镐罪，上颇信之。镐自知被
谗，忧愤郁抑，常称疾在告。会前参知政事石盏女鲁
懽侄大安来，以女鲁懽无反状，为官奴所杀，白尚书
省求改正。尚书省以闻，上曰：“朕尝谓女鲁懽反邪，而
无迹可寻，谓不反邪？朕方暴露，遣人征援兵，彼留精
锐自防，发其羸弱者以来。既到睢阳，彼厚自奉养，使
朕醯酱有阙。朕为人君，不当语此细事。但四海郡县，
孰非国家所有，坐保一城，臣子之分。彼乃自负而有
骄君上之心，非反而何？然朕方驾驭人材，以济艰难，
录功忘过，此其时也，其厘正之。”群臣知上意之在镐
也，数为右丞仲德言之。仲德每见上，必称镐功业，宜
令预参机务，又荐以自代，上怒少解。及参政抹撚兀
典行省息州，镐遂以御史大夫权参知政事。九月，大
兵围蔡，镐守南面忠孝军，元帅蔡八儿副之。未几，城
破被执，以招息州不下，杀之。